b'\n_START_ARTICLE_\nDioksinas\n_START_PARAGRAPH_\nDioksinai, dibenzodioksin\xc5\xb3 halogenidai \xe2\x80\x93 grup\xc4\x97 organini\xc5\xb3 jungini\xc5\xb3, pasi\xc5\xbeymin\xc4\x8di\xc5\xb3 itin dideliu nuodingumu, kancerogeni\xc5\xa1kumu ir mutageni\xc5\xa1kumu. Da\xc5\xbeniausiai labai nedideliais kiekiais (\xc5\xa1imtosiomis, t\xc5\xabkstantosiomis ar dar ma\xc5\xbeesn\xc4\x97mis procento dalimis) susidaro kaip \xc5\xa1alutinis produktas chloruojant (halogeninant) OH- grup\xc4\x99 turin\xc4\x8dius aromatinius junginius. Itin ma\xc5\xbeais kiekiais dioksinai gali susidaryti ir d\xc4\x97l nat\xc5\xabrali\xc5\xb3 prie\xc5\xbeas\xc4\x8di\xc5\xb3, pvz., \xc5\xbeaibui suk\xc4\x97lus mi\xc5\xa1ko ar step\xc4\x97s gaisr\xc4\x85, d\xc4\x97l mikrob\xc5\xb3 veiklos arba ugnikalni\xc5\xb3 i\xc5\xa1siver\xc5\xbeim\xc5\xb3. Tirpsta riebaluose, silpnai \xe2\x80\x93 organiniuose tirpikliuose, netirpsta vandenyje. Aplinkoje sklinda daugiausia oru, prilip\xc4\x99 prie dulki\xc5\xb3 daleli\xc5\xb3.\n_START_SECTION_\nEkologija\n_START_PARAGRAPH_\nGamtoje ar organizme dioksinai skyla labai sunkiai, d\xc4\x97l to organizmai ir teritorijos, u\xc5\xbeter\xc5\xa1ti dioksinais, vertinami taikant \xe2\x80\x9eskilimo pusperiod\xc5\xbeio\xe2\x80\x9c s\xc4\x85vok\xc4\x85: \xc5\xa1iltuose kra\xc5\xa1tuose dioksin\xc5\xb3 skilimo pusperiodis siekia 7-8 metus, \xc5\xa1altuose \xe2\x80\x93 iki 10 met\xc5\xb3, organizme \xe2\x80\x93 3-4 metus. Organizme kaupiasi riebaliniuose audiniuose, kauluose. D\xc4\x97l ypatingai didelio nuodingumo, pavojingos dioksin\xc5\xb3 doz\xc4\x97s gali b\xc5\xabti tokios ma\xc5\xbeos, kad j\xc5\xb3 nepavykt\xc5\xb3 efektyviai identifikuoti cheminiais prietaisais (tik mas\xc4\x97s spektroskopais), tod\xc4\x97l vietov\xc4\x97s ar maisto u\xc5\xbeter\xc5\xa1im\xc4\x85 ma\xc5\xbeomis dioksin\xc5\xb3 doz\xc4\x97mis (pavojingomis, esant keli\xc5\xb3 m\xc4\x97nesi\xc5\xb3 ar ilgesnei ekspozicijai) nustatyti sunku. D\xc4\x97l t\xc5\xb3 pa\xc4\x8di\xc5\xb3 prie\xc5\xbeas\xc4\x8di\xc5\xb3, gana sunku identifikuoti ir \xc5\xbemoni\xc5\xb3 apnuodijim\xc4\x85 dioksinais._NEWLINE_Pats nuodingiausias i\xc5\xa1 dioksin\xc5\xb3 \xe2\x80\x93 2,3,7,8 tetrachlordibenzodioksinas, neretai vadinamas tiesiog dioksinu, jo mirtina doz\xc4\x97 (poodin\xc4\x97mis injekcijomis), pagal kai kuriuos vertinimus, gali siekti LD50 \xe2\x89\x88 10 \xc2\xb5g/kg ar net ma\xc5\xbeiau, tai pats nuodingiausias i\xc5\xa1 \xc5\xbemonijai \xc5\xbeinom\xc5\xb3 nebaltymini\xc5\xb3 jungini\xc5\xb3. Gerokai ma\xc5\xbeesn\xc4\x97mis doz\xc4\x97mis gali sukelti v\xc4\x97\xc5\xbe\xc4\xaf, apsigimimus. Skirtingai nuo daugelio kit\xc5\xb3 nuod\xc5\xb3, mirtinas dioksino dozes \xc4\xafvertinti keblu d\xc4\x97l poveikio mechanizmo: manoma, kad visi toksiniai jo efektai susij\xc4\x99 su nukleor\xc5\xabg\xc5\xa1\xc4\x8di\xc5\xb3 modifikavimu, t. y., yra netiesioginiai. Manoma, kad skirtingiems \xc5\xbemon\xc4\x97ms mirtinos dioksino doz\xc4\x97s gali skirtis de\xc5\xa1imtis ar net \xc5\xa1imtus kart\xc5\xb3.\n_START_SECTION_\nApnuodijimo atvejai\n_START_PARAGRAPH_\nPirmieji apsinuodijimo dioksinu atvejai (chlorakn\xc4\x97) \xc5\xbeinomi nuo 1897 m., kai buvo apra\xc5\xa1yti Vokietijoje, kaip dermatitai, kylantys \xc5\xbemon\xc4\x97ms, dirbantiems chemijos gamyklose, naudojan\xc4\x8diose chlor\xc4\x85. Ma\xc5\xbedaug iki 1950 m. buvo manoma, kad tai tiesiog l\xc4\x97tinis apsinuodijimas chloru, bet v\xc4\x97liau buvo pasteb\xc4\x97ta, kad tokie apsinuodijimai kyla tik \xc5\xbemon\xc4\x97ms, dirbantiems organin\xc4\x97s chemijos gamyklose, taip pat \xe2\x80\x93 kad nuo \xc5\xa1i\xc5\xb3 apsinuodijim\xc5\xb3 menkai gelbsti net pa\xc4\x8dios efektyviausios apsaugos priemon\xc4\x97s._NEWLINE_Kaip manoma, Vietnamo karo metu, sumoje ma\xc5\xbedaug kelios tonos dioksin\xc5\xb3 gal\xc4\x97jo b\xc5\xabti i\xc5\xa1laistytos ant Vietnamo mi\xc5\xa1k\xc5\xb3, kaip gamybos metu susidariusios herbicid\xc5\xb3 priemai\xc5\xa1os (iki keli\xc5\xb3 ar keli\xc5\xb3 de\xc5\xa1im\xc4\x8di\xc5\xb3 gram\xc5\xb3 dioksin\xc5\xb3 tonoje herbicid\xc5\xb3). \xc5\xbdinoma, kad \xc5\xa1ios priemai\xc5\xa1os suk\xc4\x97l\xc4\x97 v\xc4\x97\xc5\xbe\xc4\xaf daugeliui su \xc5\xa1iais herbicidais, vis\xc5\xb3 pirma, Oran\xc5\xbeiniu agentu, dirbusiems kareiviams, taip pat \xe2\x80\x93 keliolika met\xc5\xb3 j\xc5\xb3 \xc5\xa1eimose kilusius apsigimimus. Kai kuriuose Vietnamo rajonuose iki \xc5\xa1iol labai auk\xc5\xa1ti apsigimim\xc5\xb3 ir v\xc4\x97\xc5\xbeini\xc5\xb3 lig\xc5\xb3 rodikliai taip pat siejami su dioksinais._NEWLINE_2004 m. rugs\xc4\x97jo m\xc4\x97nes\xc4\xaf susirg\xc4\x99s Ukrainos prezidentas Viktoras Ju\xc5\xa1\xc4\x8denka, kai kuri\xc5\xb3 \xc5\xa1altini\xc5\xb3 teigimu, gal\xc4\x97jo b\xc5\xabti politini\xc5\xb3 prie\xc5\xa1inink\xc5\xb3 apnuodytas dioksinu, nors duomenys n\xc4\x97ra patvirtinti galutinai.'